ABC เปิดตัวคอนโดฯหรูสุขุมวิท 39 ใน มี.ค.หวังรับรู้รายได้ทันทีในปีนี้
ABC เปิดตัวคอนโดฯหรูสุขุมวิท 39 ใน มี.ค.หวังรับรู้รายได้ทันทีในปีนี้
8 ก.พ. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า บริษัทเตรียมตัวโครงการคอนโดมิเนียม ABC Residence Sukhumvit 39 โดยจะเปิดพรีเซลล์ในเดือนมี.ค.นี้ พร้อมโปรโมชั่นหลากหลาย โดยเฉพาะราคาที่ถูกกว่าพื้นที่กลางเมืองแหล่งอื่นและใกล้เคียง 40-50% และคาดว่าจะปิดการขายได้ประมาณ 70-80% ของทั้งโครงการ ขณะที่บริษัทกำหนดราคาเริ่มต้นสำหรับโครงการนี้ที่ 170,000 บาท/ตารางเมตร
นายจิรภัทร กล่าวว่า ABC Residence Sukhumvit 39 เป็นคอนโดมิเนียมหรูหราระดับพรีเมี่ยมสูง 25 ชั้น จำนวน 41 ยูนิต มูลค่ากว่า 2,500 ล้านบาท โดยโครงการฯมีจุดเด่นในเรื่องทำเลและการคมนาคมสะดวก คือ อยู่ใกล้สถานีรถไฟฟ้า BTS พร้อมพงษ์, ศูนย์การค้าเอ็มควอเทียร์, เอ็มโพเรียม, เทอมินอล 21 และโรงพยาบาลสมิติเวช สุขุมวิท ภายในห้องชุดยังพร้อมด้วยสิ่งอำนวยความสะดวกครบครันและระบบรักษาความปลอดภัยอิเล็กทรอนิกส์ที่ทันสมัยและมาตรฐานสูงสุด
โดยเน้นความเป็นส่วนตัวโดยแต่ละชั้นมีเพียง 2 ห้องเท่านั้น มีขนาด 300 ตารางเมตร 40 ยูนิต และห้องพักเพนท์เฮาส์ ขนาด 580 ตารางเมตร จำนวน 1 ยูนิต ทั้งนี้อาคารมีที่จอดรถถึง 130 คัน คิดเป็นสัดส่วนมากกว่า 300% ของจำนวนห้องพัก และส่วนล็อบบี้มีพื้นที่ขนาดใหญ่ออกแบบให้โปร่งโล่ง พร้อมด้วย Business center ที่มีคอมพิวเตอร์และอินเตอร์เน็ตให้ใช้ฟรีตลอด 24 ชั่วโมง